b"\n_START_ARTICLE_\nPer\xc3\xadode talai\xc3\xb2tic a Menorca\n_START_PARAGRAPH_\nS'anomena per\xc3\xadode talai\xc3\xb2tic a Menorca a l'etapa de temps compresa entre la construcci\xc3\xb3 dels primers talaiots i l'inici de la concentraci\xc3\xb3 de la poblaci\xc3\xb3 en nuclis urbans, fins l'etapa de contacte i influ\xc3\xa8ncia del m\xc3\xb3n p\xc3\xbanic, segons alguns autors (V. Llull) o fins l'arribada dels romans, segosn altres (Ll. Plantalamor). Abasta els darrers segles de  l'Edat del Bronze i gaireb\xc3\xa9 tota l'Edat del Ferro. L'etapa precedent es coneix com a pretalai\xc3\xb2tic o per\xc3\xadode naviforme\n_START_SECTION_\nProposta cronol\xc3\xb2gica del Museu de Menorca\n_START_PARAGRAPH_\nUn dels esquemes cronol\xc3\xb2gics per el per\xc3\xadode talai\xc3\xb2tic a Menorca ha estat proposat per Llu\xc3\xads Plantalamor. Segons aquest autor, als voltants del 1500 aC es produeix un canvi cultural important, a causa de l'arribada de gent forana a l'illa de Menorca. Es van abandonant els sistemes de vida anteriors i apareixen les primeres concentracions de cases i vilatges, en els quals es d\xc3\xb3na una prioritat defensiva (amb muralles i talaiots), una jerarquitzaci\xc3\xb3 social, l'especialitzaci\xc3\xb3 de la feina en comunitat i la gradual complexitat en els rituals i en les creences religioses._NEWLINE_Es distingeixen quatre per\xc3\xadodes:\n_START_SECTION_\nTalai\xc3\xb2tic I (1500-1000 aC)\n_START_PARAGRAPH_\nPer\xc3\xadode de transici\xc3\xb3. Perduren els sistemes d'enterrament del per\xc3\xadode anterior (amb navetes d'enterrament), per\xc3\xb2 s'introdueixen nous models constructius, a causa d'una necessitat defensiva de la comunitat (talaiots i muralles). Es perfecciona la manufactura de la cer\xc3\xa0mica i s'introdueix la metal\xc2\xb7l\xc3\xbargia del bronze. El monument m\xc3\xa9s caracter\xc3\xadstic de la nova cultura \xc3\xa9s el talaiot. Pot definir-se com una gran torre troncoc\xc3\xb2nica (troncopiramidal tamb\xc3\xa9 a Mallorca), les parets de les quals estan bastides per una cara externa de grans blocs i una cara interna constru\xc3\xafda amb pedres de menor volum; l'espai entre ambd\xc3\xb3s paraments s'ha reblert amb pedres m\xc3\xa9s petites i terra. A Menorca el talaiot \xc3\xa9s poc freq\xc3\xbcent que tingui cambra interior, per tant sol ser mass\xc3\xads.\n_START_SECTION_\nTalai\xc3\xb2tic II (1000-700 aC)\n_START_PARAGRAPH_\nS'abandonen els sistemes constructius del pretalai\xc3\xb2tic i es desenvolupen les grans concentracions urbanes. Es reafirma la jerarquitzaci\xc3\xb3 social i la divisi\xc3\xb3 de la feina, fruit d'un estadi cultural plenament urb\xc3\xa0. \xc3\x89s a partir d'aquesta etapa que es construeixen uns santuaris \xc3\xbanics a la Mediterr\xc3\xa0nia: les Taules. S\xc3\xb3n uns recintes de planta m\xc3\xa9s o menys en forma de ferradura, delimitats per una murada cicl\xc3\xb2pia on s'intercalen columnetes i on al seu interior s'al\xc3\xa7a una gran columna monol\xc3\xadtica de base rectangular coronada amb un capitell pla i molt sobresortint que d\xc3\xb3na lloc a l'analogia d'una taula\n_START_SECTION_\nTalai\xc3\xb2tic III (700-300 aC)\n_START_PARAGRAPH_\nEls progressius contactes comercials amb grecs, fenicis i cartaginesos porten els talai\xc3\xb2tics a refor\xc3\xa7ar els seus llogarets amb construccions defensives addicionals amb bastions i torres de defensa. D'altra banda, s'introdueixen noves modalitats constructives, les cases circulars amb pati central, i apareixen objectes sumptuaris de bronze i armanent de ferro.\n_START_SECTION_\nTalai\xc3\xb2tic IV (400/300-123 aC)\n_START_PARAGRAPH_\nEl comer\xc3\xa7 amb les grans civilitzacions marineres de la Mediterr\xc3\xa0nia s'intensifica. Es passa d'un simple intercanvi d'objectes preuats (segurament dirigits a enaltir als cabdills talai\xc3\xb2tics) a un trasp\xc3\xa0s de b\xc3\xa9ns i aliments b\xc3\xa0sics. Roma es converteix en una pot\xc3\xa8ncia hegem\xc3\xb2nica, i aix\xc3\xb2 anir\xc3\xa0 en detriment de Menorca, que a poc a poc va quedant-se arraconada un cop l'aliat cartagin\xc3\xa8s \xc3\xa9s ven\xc3\xa7ut. Els poblets interiors s\xc3\xb3n destru\xc3\xafts i reconstru\xc3\xafts durant les guerres p\xc3\xbaniques per\xc3\xb2 finalment van caient en decad\xc3\xa8ncia. Els santuaris talai\xc3\xb2tics (les Taules) es van abandonant. En canvi, prenen import\xc3\xa0ncia els nuclis talai\xc3\xb2tics situats a la vora dels ports naturals m\xc3\xa9s importants. La pres\xc3\xa8ncia continuada de comerciants forasters fa acostar als seus embarcadors comunitats talai\xc3\xb2tiques tardanes.\n_START_SECTION_\nProposta cronol\xc3\xb2gica de la Universitat Aut\xc3\xb2noma de Barcelona\n_START_PARAGRAPH_\nAquesta proposta del Grup d\xe2\x80\x99Arqueologia Social del Mediterrani dirigit per V. Llull,  considera que les primeres manifestacions talai\xc3\xb2tiques es produeixen cap al 1000 aC, moment en qu\xc3\xa8 apareixen els primers talaiots i de forma contempor\xc3\xa0nia als \xc3\xbaltims naviformes pretalai\xc3\xb2tics. La seva perioditzaci\xc3\xb3 respon a les investigacions del poblat de Son Forn\xc3\xa9s (Mallorca) i a les Coves d\xe2\x80\x99es C\xc3\xa0rritx i Mussol (Menorca).  Aposten per anomenar cada etapa a partir dels elements propis que en cada moment varen habitar les Balears . Divideixen l\xe2\x80\x99etapa talai\xc3\xb2tica en tres fases: la Prototalai\xc3\xb2tica (1050 \xe2\x80\x93 850 aC.) on s\xe2\x80\x99abandonen les navetes d\xe2\x80\x99habitaci\xc3\xb3, s\xe2\x80\x99incrementa l\xe2\x80\x99assentament en nuclis m\xc3\xa9s grans, disminueixen les relacions amb Mallorca i es detecten les primers indicis de tractament diferenciat en l\xe2\x80\x99aspecte funerari; la Talai\xc3\xb2tica (850 \xe2\x80\x93 550 aC.) on es detecta la construcci\xc3\xb3 dels primers talaiots i els primers indicis de jerarquitzaci\xc3\xb3 social; i la Posttalai\xc3\xb2tica (550 \xe2\x80\x93 123 aC.) on apareixen les cases monumentals de forma circular (Cercles), la construcci\xc3\xb3 dels Recintes de Taula com edifici principal del poblat, grans necr\xc3\xb2polis de coves artificials (inici de l\xe2\x80\x99enterrament en cal\xc3\xa7) i creixent complexitat social amb una import\xc3\xa0ncia clau dels contactes amb el m\xc3\xb3n p\xc3\xbanic, els quals integrarien les illes als circuits comercials de la Mediterr\xc3\xa0nia.\n_START_SECTION_\nProposta cronol\xc3\xb2gica de la Universitat de les Illes Balears\n_START_PARAGRAPH_\nFruit de le investigacions de V. Guerreo, M. Calvo i B. Salv\xc3\xa0, tots ells de la Universitat de les Illes Balears, es proposa que la cultura talai\xc3\xb2tica \xc3\xa9s b\xc3\xa0sicament una societat de l\xe2\x80\x99Edat del Ferro de manera que la seva g\xc3\xa8nesi se situa cap all\xc3\xa0 el 900 aC. amb la construcci\xc3\xb3 dels primers talaiots, i acabaria l\xe2\x80\x99any 123 aC. amb la conquesta romana de les Illes Balears.  Un dels elements importants dins aquesta perioditzaci\xc3\xb3 \xc3\xa9s que consideren la cultura talai\xc3\xb2tica el resultat de l'evoluci\xc3\xb3 interna de les societats pretalai\xc3\xb2tiques del bronze final, potenciada per la influ\xc3\xa8ncia del comer\xc3\xa7 p\xc3\xbanic al Mediterrani occidental.\n_START_SECTION_\nProposta m\xc3\xa9s recent\n_START_PARAGRAPH_\nRecentment ha sorgit una proposta cronol\xc3\xb2gica centrada en l\xe2\x80\x99\xc3\xa0mbit de Menorca i basada en els resultats de les recents investigacions, que planteja que el desenvolupament de la cultura talai\xc3\xb2tica de Menorca presenta unes caracter\xc3\xadstiques prou diferenciades de la mallorquina i que el desenvolupament cronol\xc3\xb2gic de totes dues podria no ser plenament sincr\xc3\xb2nic. Aix\xc3\xad, el fenomen talai\xc3\xb2tic a Menorca s'iniciaria cap al 1200 aC. i la primera etapa d'aquesta cultura (Talai\xc3\xb2tic Inicial) es perllongaria fins al 500 aC. Es caracteritza per la construcci\xc3\xb3 dels elements monumentals coneguts com a talaiots, al voltant dels quals apareixen nous poblats, que substitueixen els anteriors poblats de navetes d'habitaci\xc3\xb3. L'etapa compresa entre el 500 aC i la romanitzaci\xc3\xb3 (s. I aC.) s'anomena Talai\xc3\xb2tic Final, i es caracteritza per una s\xc3\xa8rie de canvis socials, possiblement relacionats amb la creixent influ\xc3\xa8ncia del m\xc3\xb3n colonial p\xc3\xbanic.\n_START_SECTION_\nLa societat talai\xc3\xb2tica de Menorca\n_START_PARAGRAPH_\nEconomia. Pel que sembla a trav\xc3\xa9s de les excavacions arqueol\xc3\xb2giques realitzades als jaciments talai\xc3\xb2tics, l\xe2\x80\x99economia d\xe2\x80\x99aquestes societats es basava en l\xe2\x80\x99agricultura de cereals i la ramaderia de cabres i ovelles i, en menor mesura, porcs i bous. _NEWLINE_L\xe2\x80\x99agricultura \xc3\xa9s una part important de l\xe2\x80\x99alimentaci\xc3\xb3. Aquesta estava basada en els cereals com ho demostra el gran nombre de molons que es troben en els diferents poblats i la recent aparici\xc3\xb3 d\xe2\x80\x99edificis que semblen tenir una funci\xc3\xb3 redistributiva d\xe2\x80\x99aquests aliments juntament amb la carn dels animals domesticats._NEWLINE_Seguint les dades del Sector oest de Cornia Nou, sembla que la cabana ramadera estava formada pr\xc3\xa0cticament per cabres-ovelles (76%) i en menor mesura per porcs (16%) i vaques (8%), aquestes \xc3\xbaltimes utilitzades, segurament tamb\xc3\xa9, com a for\xc3\xa7a de treball._NEWLINE_Religiositat. Poc \xc3\xa9s el que coneixem del m\xc3\xb3n de les creences en l\xe2\x80\x99inici del per\xc3\xadode talai\xc3\xb2tic. Tan sols podem intuir que s\xe2\x80\x99abandonen els rituals vinculats al m\xc3\xb3n subterrani (Cova d\xe2\x80\x99es Mussol) i que hi ha un cert creixement de la pres\xc3\xa8ncia del toro en alguns rituals, sobretot en el m\xc3\xb3n funerari. Desconeixem totalment quins s\xc3\xb3n els edificis de culte en l\xe2\x80\x99inici d\xe2\x80\x99aquest per\xc3\xadode._NEWLINE_La mort. Com passa en el m\xc3\xb3n de les creences ens trobem amb un buit de coneixement en relaci\xc3\xb3 al m\xc3\xb3n dels morts de l\xe2\x80\x99inici del per\xc3\xadode talai\xc3\xb2tic. Tan sols l\xe2\x80\x99excavaci\xc3\xb3 d\xe2\x80\x99urg\xc3\xa8ncia de l\xe2\x80\x99hipogeu XXI i les \xc3\xbaltimes etapes de freq\xc3\xbcentaci\xc3\xb3 de les coves d\xe2\x80\x99es C\xc3\xa0rritx  i d\xe2\x80\x99es Pas han proporcionat dades sobre el m\xc3\xb3n funerari de l\xe2\x80\x99inici del m\xc3\xb3n talai\xc3\xb2tic.\n_START_SECTION_\nL'arquitectura talai\xc3\xb2tica\n_START_PARAGRAPH_\nLa major part d\xe2\x80\x99estructures d\xe2\x80\x99\xc3\xa8poca talai\xc3\xb2tica que coneixem actualment responen a la fase del  Talai\xc3\xb2tic final o Posttalai\xc3\xb2tic. Nom\xc3\xa9s coneixem el talaiot com a element arquitect\xc3\xb2nic propi d\xe2\x80\x99aquest per\xc3\xadode i alguns edificis dels que s\xe2\x80\x99hi adossen com els excavats a Cornia Nou. Pel que fa als h\xc3\xa0bitats i als recintes religiosos poc o res \xc3\xa9s el que es coneix.\n_START_SECTION_\n\xc2\xb7 Navetes d'enterrament\n_START_PARAGRAPH_\nUn construcci\xc3\xb3 caracter\xc3\xadstica i exclusiva del talai\xc3\xb2tic a Menorca s\xc3\xb3n les anomenades navetes d'enterrament. Es tracta d'edificis en forma de nau invertida, caracter\xc3\xadstica que els d\xc3\xb3na el seu nom. L'obertura d'acc\xc3\xa9s \xc3\xa9s de petites dimensions, i estaven destinades exclusivament a l'enterrament col\xc2\xb7lectiu. Es van construir en els primers moments del per\xc3\xadode talai\xc3\xb2tic. No s'han de confondre amb les navetes d'habitaci\xc3\xb3, que tenien funci\xc3\xb3 d'habitatge i que tamb\xc3\xa9 es troben a Mallorca i corresponen b\xc3\xa0sicament a l'etapa anterior, coneguda com a pretalai\xc3\xb2tic.\n_START_SECTION_\n\xc2\xb7 Espais d'h\xc3\xa0bitat\n_START_PARAGRAPH_\nUn cop abandonats els poblats naviformes, fet que s\xe2\x80\x99ha documentat en diferents jaciments de l\xe2\x80\x99illa com Cala Morell, Son Mercer de Baix, etc., la poblaci\xc3\xb3 s\xe2\x80\x99assenta en nous poblats dels quals no coneixem com eren les seves cases. Molt probablement les remodelacions i les construccions dels posteriors h\xc3\xa0bitats a sobre mateix d\xe2\x80\x99aquestes fan dif\xc3\xadcil documentar-les.\n_START_SECTION_\n\xc2\xb7 El talaiot\n_START_PARAGRAPH_\nEs tracta de l\xe2\x80\x99element arquitect\xc3\xb2nic que d\xc3\xb3na nom a l\xe2\x80\x99etapa cultural. S\xc3\xb3n els monuments m\xc3\xa9s nombrosos de la Menorca prehist\xc3\xb2rica (m\xc3\xa9s de 300), per\xc3\xb2 degut a la manca d\xe2\x80\x99excavacions, podr\xc3\xadem dir que s\xc3\xb3n les estructures m\xc3\xa9s desconegudes del per\xc3\xadode. Amb recents excavacions sembla que el seu origen s\xe2\x80\x99ha de situar a les acaballes del II mil\xc2\xb7lenni aC. i perduraria en \xc3\xbas fins m\xc3\xa9s o menys el 500 aC. Els talaiots de Menorca, al contrari que els de Mallorca, presenten una gran diversitat tipol\xc3\xb2gica: es documenten talaiots amb estructures adossades com el de Cornia, de planta quadrangular, de forma el\xc2\xb7l\xc3\xadptica, amb cambra interior com el de Sant Agust\xc3\xad, amb corredor, etc._NEWLINE_No es coneix amb certesa la funci\xc3\xb3 d'aquests edificis que degut a la seva diversitat tipol\xc3\xb2gica podria respondre a diversos usos com ara el de torre de vigil\xc3\xa0ncia dins els poblats, edifici amb certs car\xc3\xa0cters cultuals, elements simb\xc3\xb2lics destinats a la representaci\xc3\xb3 del poder de la classe dominant, elements de control del territori, etc_NEWLINE_A Menorca hi ha evid\xc3\xa8ncies clares de la construcci\xc3\xb3 de talaiots cap a l'any 1000 aC, com per exemple a Cornia Nou, mentre que a Mallorca sembla que les evid\xc3\xa8ncies m\xc3\xa9s antigues no anirien m\xc3\xa9s enll\xc3\xa0 del 850 aC. A ambdues illes, sembla que almenys alguns d'aquests edificis entrarien en decad\xc3\xa8ncia entre el 600 i el 500 aC, coincidint amb l'inici de la influ\xc3\xa8ncia del m\xc3\xb3n p\xc3\xbanic. Aquesta fase, anomenada per\xc3\xadode posttalai\xc3\xb2tic, per\xc3\xadode talai\xc3\xb2tic final, o per\xc3\xadode bale\xc3\xa0ric es caracteritza per la creixent influ\xc3\xa8ncia de la cultura p\xc3\xbanica. Finalitz\xc3\xa0 amb la conquesta romana de les illes el 123 aC.\n_START_SECTION_\n\xc2\xb7 Edificis adossats a talaiots\n_START_PARAGRAPH_\nTot i no haver documentat h\xc3\xa0bitats d\xe2\x80\x99aquest per\xc3\xadode, si que s\xe2\x80\x99ha excavat un conjunt d\xe2\x80\x99edificis adossats al Talaiot Oest de Cornia que respondrien cronol\xc3\xb2gicament a aquest per\xc3\xadode. Es tracta d\xe2\x80\x99estructures que envolten el talaiot, de planta rectangular amb angles for\xc3\xa7a marcats. Els murs de t\xc3\xa8cnica cicl\xc3\xb2pia s\xc3\xb3n de doble parament, gruixuts i alts. Pel que s\xe2\x80\x99ha documentat arqueol\xc3\xb2gicament sembla que es tracta d\xe2\x80\x99edificis relacionats amb el processament d\xe2\x80\x99aliments, sobretot gra i carn, i la seva funci\xc3\xb3 estaria relacionada amb la redistribuci\xc3\xb3 d\xe2\x80\x99aquests aliments, fet que fa pensar als investigadors en una incipient jerarquitzaci\xc3\xb3 de la societat, on una elit tenia el control sobre els recursos\n_START_SECTION_\n\xc2\xb7 Recintes religiosos\n_START_PARAGRAPH_\nPoc, per no dir res \xc3\xa9s el que coneixem a dia d\xe2\x80\x99avui sobre els edificis de car\xc3\xa0cter cultual del  per\xc3\xadode talai\xc3\xb2tic. Sembla que s\xe2\x80\x99abandonen les coves com a llocs de ritual (Cova d\xe2\x80\x99es Mussol) i aquests es traslladen a dins dels poblats. Al de Trepuc\xc3\xb3 es poden observar restes d\xe2\x80\x99un edifici anterior al recinte de taula, tot i que no es pot concloure que fos de car\xc3\xa0cter religi\xc3\xb3s.\n_START_SECTION_\n\xc2\xb7 Espais funeraris\n_START_PARAGRAPH_\nEn el moment d\xe2\x80\x99interp\xc3\xa0s de l\xe2\x80\x99etapa pretalai\xc3\xb2tica a la talai\xc3\xb2tica, el que s\xe2\x80\x99anomena prototalai\xc3\xb2tic, Tala\xc3\xb2tic II o la primera fase del Talai\xc3\xb2tic inicial, es detecten canvis en els rituals funeraris de les coves murades (cova d\xe2\x80\x99es C\xc3\xa0rritx), de les navetes  i la utilitzaci\xc3\xb3 de nous espais funeraris com les coves naturals (com la des Pas) i hipogeus de planta senzilla. Entre els nous rituals destaca el dels cabells (tenyir, tallar i guardar dins tubs de banya) que es documenta a les coves d\xe2\x80\x99es C\xc3\xa0rritx (Algendar), d\xe2\x80\x99es Pas (Algendar) i d\xe2\x80\x99es Morts (Mongofra)._NEWLINE_Tota aquesta pluralitat de rituals i de llocs funeraris queda for\xc3\xa7a desdibuixada a l\xe2\x80\x99etapa de m\xc3\xa0xima esplendor de la cultura talai\xc3\xb2tica, 850-800 aC. fins al 500 aC.  L\xe2\x80\x99hipogeu XXI de Cales Coves \xc3\xa9s un dels pocs llocs, juntament amb la fase final de la cova d'es C\xc3\xa0rritx i es Pas, que ens ofereix informaci\xc3\xb3. L\xe2\x80\x99excavaci\xc3\xb3 de l'hipogeu, tot i haver estat espoliat, va proporcionar restes de fusta de civeres i ta\xc3\xbcts on eren enterrats els morts, varis objectes d\xe2\x80\x99aixovar com puntes de llan\xc3\xa7a, una arrecada de plata, etc., i la pres\xc3\xa8ncia de v\xc3\xa8rtebres de la cua de bous juntament amb taps fets a partir de f\xc3\xa8murs de bou,  cosa que fa pensar amb la possible import\xc3\xa0ncia del toro dins el simbolisme de l\xe2\x80\x99\xc3\xa8poca.\n_START_SECTION_\nCandidatura a Patrimoni Mundial\n_START_PARAGRAPH_\nActualment, una selecci\xc3\xb3 de jaciments prehist\xc3\xb2rics de Menorca opten a ser declarats patrimoni mundial per la UNESCO, sota el nom de 'Menorca talai\xc3\xb2tica'. Els jaciments en q\xc3\xbcesti\xc3\xb3 s\xc3\xb3n: Necr\xc3\xb2polis de Cala Morell, Naveta des Tudons, Es Castell\xc3\xa0s des Caparrot de Forma, Ses Roques Llises, Trepuc\xc3\xb3, Poblat talai\xc3\xb2tic de Torralba d'en Salort, Cova des C\xc3\xa0rritx, Taula de Torrellisar, Hipogeu de Torre del Ram, Hipogeus de Biniai Nou, Monument de na Comerma de sa Garita, Naveta de Biniac Oriental, Navetes de Rafal Rub\xc3\xad, Necr\xc3\xb2polis i Es Castellet de Calescoves, Poblat de Son Mercer de Baix, Poblat talai\xc3\xb2tic de Binissaf\xc3\xballer, Poblat talai\xc3\xb2tic de Montef\xc3\xad, Sa Cudia Cremada, Poblat talai\xc3\xb2tic de Sa Torreta, Poblat talai\xc3\xb2tic de Sant Agust\xc3\xad, Poblat talai\xc3\xb2tic de Torrellafuda, Poblat talai\xc3\xb2tic de Torretrencada, Sala hip\xc3\xb2stila des Galliner de Madona, So na Ca\xc3\xa7ana, Sepulcre de Son Olivaret, Talaiot de Torell\xc3\xb3, Talaiot de Trebal\xc3\xbager, Poblat de Cala Morell, Torre d'en Galm\xc3\xa9s, Cornia Nou"